- Համաշխարհային բեմերում մեր արվեստը ներկայացնող արտիստները նաև ելույթավճար են ստանում: Հիմա, կարևորը, կադրային արտահոսք չկա` պայմանավորված ներքին խոհանոցով: Եթե գնում են, գնում են, ինչպես ՀՀ շա˜տ քաղաքացիներ, այլևայլ պատճառներով: Օպերայինում աշխատում է 620 մարդ, բայց վստահաբար ասում եմ, որ առողջ օրգանիզմ է հիմա մեր թատրոնը, քանի որ յուրաքանչյուր խմբի ղեկավար անում է ամեն ինչ, որ արտիստները, երաժիշտները սիրով գան թատրոն և զբաղվեն միայն արվեստով: Կառուցվածքային արդիաշունչ փոփոխություններ ձեռնարկեցինք: Բացվեցին նոր բաժիններ, որոնցից հատկապես հրատապ էր մենեջմենթինը և գովազդինը: Կուռ համակարգվեցին վարչարարության իրավական հիմքերը, համապատասխան փաստաթղթերի փաթեթ կազմվեց: Ըստ իս, պարզ ու անկողմնակալ անցանք ստեղծագործական ամբողջ կազմի վերաորակավորման գործընթացն էլ: Ունեցանք հյուրախաղեր, որոնց թագն ու պսակը հաջորդ հրավերն ապահոված Սանկտ Պետերբուրգինն էր. Մարիինյան թատրոնում` «Գայանե» բալետով: Եղանք ՀՀ մարզերում, սահմանամերձ զորամասերում, Շուշիում հիմնականում մեր ուժերով ներկայացրեցինք Ավետ Տերտերյանի «Կրակե օղակում» օպերան: Մոտ 3 հազար երեխաներ, շատերն առաջին անգամ իրենց կյանքում հնարավորություն ունեցան լինել մայրաքաղաքում և անվճար դիտելու մեր ներկայացումները: Ի դեպ, տրանսպորտային հոգսերն էլ մեզ վրա էինք վերցրել: 2015-ի գլխավոր ասելիքին համահունչ նախաձեռնություններից հիշարժան են իտալացի ջութակահարուհի Ֆրանչեսկա Դեգոյի ելույթը մեր նվագախմբի հետ, հայազգի հանրահայտ դիրիժոր Գևորգ Փեհլիվանյանի ղեկավարած համերգը: Չափազանց ուշագրավ եմ գտնում ֆրանսահայ Ալեքսանդր Սիրանոսյանի հեղինակած «Տիգրանի փոխակերպումները» Փարիզում լույս ընծայված ստվարածավալ անթոլոգիայի համերգ-շնորհանդեսը: